**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov vznení neskorších predpisov (ďalej len „návrh zákona“) je vypracovaný na základe potreby zabezpečiť transpozíciu smernice Rady 2010/18/EÚ z 8. marca 2010, ktorou sa vykonáva revidovaná Rámcová dohoda o rodičovskej dovolenke uzavretá medzi BUSINESSEUROPE, UEAPME, CEEP a ETUC a zrušuje smernica 96/34/ES (ďalej len „smernica 2010/18/EÚ“).

Účelom návrhu zákona je ochrana pracovných podmienok profesionálneho vojaka (profesionálnej vojačky) po skončení rodičovskej dovolenky a zabezpečenie práva vrátiť sa na to isté pracovné miesto, ak to nie je možné, na rovnocenné alebo podobné miesto.

Vychádzajúc z minimálnych požiadaviek smernice 2010/18/EÚ týkajúcich sa rodičovskej dovolenky ako dôležitého prostriedku na zosúladenie pracovných a rodinných povinností a podporu rovnosti príležitostí a rovnakého zaobchádzania s mužmi a ženami sa zabezpečujú opatrenia na plynulý návrat do práce po skončení rodičovskej dovolenky.

Z dôvodu zachovania práv profesionálneho vojaka, na ktoré mu vznikol nárok v čase začatia rodičovskej dovolenky, v existujúcom rozsahu až do konca rodičovskej dovolenky (smernica 2010/18/EÚ čl. 5 Zamestnanecké práva a zákaz diskriminácie, bod 2) sa mení aj ustanovenie o príspevku na bývanie.

V záujme zosúladenia pracovného a rodinného života sa prijíma opatrenie, podľa ktorého môže profesionálny vojak pri návrate z rodičovskej dovolenky požiadať o zmenu dĺžky služobného času a o zmenu rozvrhnutia služobného času.

Návrh zákona má vplyv na rozpočet verejnej správy. Zvýšené výdavky rozpočtu Ministerstva obrany Slovenskej republiky vo výške 190 854 eur ročne na príspevok na bývanie profesionálnym vojakom na rodičovskej dovolenke budú zabezpečené v rámci stanovených limitov výdavkov rozpočtu kapitoly Ministerstva obrany Slovenskej republiky na jednotlivé rozpočtové roky, bez dodatočných požiadaviek na rozpočet.

Návrh zákona nemá vplyv na podnikateľské prostredie, na hospodárenie obyvateľstva, na zamestnanosť, na životné prostredie a na informatizáciu spoločnosti, má pozitívny vplyv na sociálnu exklúziu, rovnosť príležitostí a rodovú rovnosť.

Návrh zákona bol podľa § 33 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov prerokovaný s Ministerstvom financií Slovenskej republiky.

Predkladaný návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, a právom Európskej únie.

**Doložka vybraných vplyvov**

**A.1. Názov materiálu: Návrh zákona, ktorým sa mení a dopĺňa zákon č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov v znení neskorších predpisov**

**Termín začatia a ukončenia PPK:** v súlade s čl. 12 ods. 3 Legislatívnych pravidiel vlády Slovenskej republiky sa PPK neuskutočnilo.

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy  – vplyvy na hospodárenie obyvateľstva,  - sociálnu exklúziu,  - rovnosť príležitostí a rodovú rovnosť a vplyvy na zamestnanosť | x |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

Účelom predkladanej novely zákona je transpozícia smernice Rady 2010/18/EÚ z 8. marca 2010, ktorou sa vykonáva revidovaná Rámcová dohoda o rodičovskej dovolenke uzavretá medzi BUSINESSEUROPE, UEAPME, CEEP a ETUC a zrušuje smernica 96/34/ES, a z nej vyplývajúca ochrana pracovných podmienok profesionálneho vojaka (profesionálnej vojačky) po skončení rodičovskej dovolenky a zabezpečenie práva vrátiť sa na to isté pracovné miesto, ak to nie je možné, na rovnocenné alebo podobné miesto, na ktorom vykonával funkciu pred odchodom na rodičovskú dovolenku. Zároveň sa zachovávajú práva profesionálneho vojaka na príspevok na bývanie, na ktorý mal nárok v čase začatia rodičovskej dovolenky, v existujúcom rozsahu až do konca rodičovskej dovolenky.

Predpokladáme, že návrh sa bude týkať 69 profesionálnych vojakov ročne, čo predpokladá náklady vo výške 190 854 eur ročne, ktoré rezort ministerstva obrany pokryje z vlastných zdrojov.

**A.4. Alternatívne riešenia**

Nenavrhujú sa.

**A.5. Stanovisko gestorov**

**Vplyvy na rozpočet verejnej správy,**

**na zamestnanosť vo verejnej správe a financovanie návrhu**

**2.1. Zhrnutie vplyvov na rozpočet verejnej správy v návrhu**

Tabuľka č. 1

|  |  |  |  |  |
| --- | --- | --- | --- | --- |
| **Vplyvy na rozpočet verejnej správy** | **Vplyv na rozpočet verejnej správy (v eurách)** | | | |
| **r** | **r + 1** | **r + 2** | **r + 3** |
| **Príjmy verejnej správy celkom** | **0** | **0** | **0** | **0** |
| v tom: za každý subjekt verejnej správy zvlášť | 0 | 0 | 0 | 0 |
| ***z toho:*** |  |  |  |  |
| ***- vplyv na ŠR*** | **0** | **0** | **0** | **0** |
| ***- vplyv na územnú samosprávu*** | **0** | **0** | **0** | **0** | **0** | **0** | **0** |
| **Výdavky verejnej správy celkom** | 190 854 | 190 854 | 190 854 | 190 854 |
| v tom: Ministerstvo obrany SR 096 obrana | 190 854 | 190 854 | 190 854 | 190 854 |
| ***z toho:*** |  |  |  |  |
| ***- vplyv na ŠR*** | 190 854 | 190 854 | 190 854 | 190 854 |
| ***- vplyv na územnú samosprávu*** | **0** | **0** | **0** | **0** |
| **Celková zamestnanosť** | **0** | **0** | **0** | **0** |
| ***- z toho vplyv na ŠR*** | 0 | 0 | 0 | 0 |
| **Financovanie zabezpečené v rozpočte** | 190 854 | 190 854 | 190 854 | 190 854 |
| v tom: Ministerstvo obrany SR 096 obrana | 190 854 | 190 854 | 190 854 | 190 854 |
|  |  |  |  |  |

Pri vypracúvaní vplyvov na rozpočet verejnej správy sa vychádzalo z počtov profesionálnych vojakov na rodičovskej dovolenke v roku 2010.

**2.2. Financovanie návrhu**

Tabuľka č. 2

|  |  |  |  |  |
| --- | --- | --- | --- | --- |
| **Financovanie** | **Vplyv na rozpočet verejnej správy (v eurách)** | | | |
| **r** | **r + 1** | **r + 2** | **r + 3** |
| **Celkový vplyv na rozpočet verejnej správy ( - príjmy, + výdavky)** | 190 854 | 190 854 | 190 854 | 190 854 |
| z toho vplyv na ŠR | 190 854 | 190 854 | 190 854 | 190 854 |
| financovanie zabezpečené v rozpočte | 190 854 | 190 854 | 190 854 | 190 854 |
| ostatné zdroje financovania | 0 | 0 | 0 | 0 |
| **Rozpočtovo nekrytý vplyv / úspora** | **0** | **0** | **0** | **0** |
|  |  |  |  |  |

**Návrh na riešenie úbytku príjmov alebo zvýšených výdavkov podľa § 33 ods. 1 zákona č. 523/2004 Z. z. o rozpočtových pravidlách verejnej správy:**

Zvýšenie finančných výdavkov v súvislosti so zachovaním nároku na príspevok na bývanie pre profesionálnych vojakov na rodičovskej dovolenke je zabezpečené v rámci rozpočtových limitov rozpočtovej kapitoly Ministerstva obrany Slovenskej republiky.

**2.3. Popis a charakteristika návrhu**

**2.3.1. Popis návrhu:**

Predpokladáme, že návrh sa bude týkať 69 profesionálnych vojakov ročne, čo predpokladá náklady vo výške 190 854 eur ročne, ktoré rezort ministerstva obrany pokryje z vlastných zdrojov.

**2.3.2. Charakteristika návrhu:**

zmena sadzby

 x    zmena v nároku

       nová služba alebo nariadenie (alebo ich zrušenie)

       kombinovaný návrh

       iné

**2.3.3. Predpoklady vývoja objemu aktivít:**

Návrh neovplyvní vývoj objemu aktivít.

**2.3.4. Výpočty vplyvov na verejné financie**

  Pri výpočte vplyvu na rozpočet verejnej správy sa vychádzalo z  údajov za rok 2010:

|  |  |  |  |  |  |
| --- | --- | --- | --- | --- | --- |
| **Posádka** | **Bratislava** | | **mimo Bratislavy** | | **SPOLU** |
| Výška príspevku (eur) | 276,50 | 138,50 | 230,50 | 115,50 |  |
| Počet poberateľov | 5 | 0 | 62 | 2 | 69 |
| Ročné EK 640 (eur) | 16 590 | 0 | 171 492 | 2 772 | 190 854 |

Návrh zákona nemá vplyv na príjmovú časť rozpočtu verejnej správy, z tohto dôvodu sa tabuľka vplyvu na rozpočet verejnej správy - príjmová časť (tabuľka č. 4) nepredkladá.

Tabuľka č. 5

|  |  |  |  |  |  |
| --- | --- | --- | --- | --- | --- |
| **Výdavky (v eurách)** | **Vplyv na rozpočet verejnej správy** | | | | **poznámka** |
| **r** | **r + 1** | **r + 2** | **r + 3** |
| **Bežné výdavky (600)** | 190 854 | 190 854 | 190 854 | 190 854 |  |
| Mzdy, platy, služobné príjmy a ostatné osobné vyrovnania (610) |  |  |  |  |  |
| Poistné a príspevok do poisťovní (620) |  |  |  |  |  |
| Tovary a služby (630)2 |  |  |  |  |  |
| Bežné transfery (640)2 | 190 854 | 190 854 | 190 854 | 190 854 |  |
| - bežné transfery príspevok na bývanie profesionálnym vojakom 642026 | 190 854 | 190 854 | 190 854 | 190 854 |  |
| Splácanie úrokov a ostatné platby súvisiace s úvermi, pôžičkami a NFV (650)2 |  |  |  |  |  |
| **Kapitálové výdavky (700)** |  |  |  |  |  |
| Obstarávanie kapitálových aktív (710)2 |  |  |  |  |  |
| Kapitálové transfery (720)2 |  |  |  |  |  |
| **Výdavky z transakcií s finančnými aktívami a finančnými pasívami (800)** |  |  |  |  |  |
| **Dopad na výdavky verejnej správy celkom** |  |  |  |  |  |
| **z toho výdavky na ŠR** |  |  |  |  |  |
| Bežné výdavky(600) | 190 854 | 190 854 | 190 854 | 190 854 |  |
| Mzdy, platy, služobné príjmy a ostatné osobné vyrovnania (610) |  |  |  |  |  |
| Kapitálové výdavky (700) |  |  |  |  |  |
| Výdavky z transakcií s finančnými aktívami a finančnými pasívami (800) |  |  |  |  |  |
|  |  |  |  |  |  |

2 –  výdavky rozpísať až do položiek platnej ekonomickej klasifikácie

Návrh zákona nemá vplyv na zamestnanosť vo verejnej správe, z tohto dôvodu sa tabuľka vplyvov na zamestnanosť (tabuľka č. 6) nepredkladá.

**Sociálne vplyvy - vplyvy na hospodárenie obyvateľstva, sociálnu exklúziu, rovnosť príležitostí a rodovú rovnosť a na zamestnanosť**

|  |  |
| --- | --- |
| **Sociálne vplyvy predkladaného materiálu - vplyvy na hospodárenie obyvateľstva, sociálnu exklúziu, rovnosť príležitostí a rodovú rovnosť a vplyvy na zamestnanosť** | |
| **4.1.** Identifikujte vplyv na hospodárenie  domácností a špecifikujte ovplyvnené skupiny domácností, ktoré budú pozitívne/negatívne ovplyvnené. | Novela zákona nepovedie k zhoršeniu úrovne života domácností profesionálnych vojakov, naopak, zlepší sa príjem a teda aj prístup k nákupným možnostiam služieb. |
| Kvantifikujte: | Predpokladáme, že návrh na zmenu ustanovenia § 172 sa bude týkať 69 profesionálnych vojakov a ich domácností ročne. Peňažné plnenie podľa § 170 predstavuje mesačne vo výške 17 % rozdielu medzi hodnostným platom prvého platového stupňa hodnosti generál a hodnostným platom prvého platového stupňa hodnosti vojak 2. stupňa, pričom sa táto suma vynásobí koeficientom 1,20 pre Bratislavu alebo vo výške jednej polovice tejto sumy. |
| - Rast alebo pokles príjmov/výdavkov na priemerného obyvateľa |
| - Rast alebo pokles príjmov/výdavkov za jednotlivé ovplyvnené skupiny domácností  - Celkový počet obyvateľstva/domácností ovplyvnených predkladaným materiálom |
|  |
| **4.2.** Zhodnoťte kvalitatívne (prípadne kvantitatívne) vplyvy na prístup k zdrojom, právam, tovarom a službám u jednotlivých ovplyvnených skupín obyvateľstva. | Bytová a ubytovacia politika rezortu ministerstva obrany je významnou súčasťou sociálnej politiky, ktorá má za úlohu sprostredkúvať profesionálnym vojakom jedno zo základných práv a zároveň potrieb každého vojaka*.* Úlohou príspevku na bývanie je podporovať mobilitu profesionálnych vojakov, ktorí sú povinní vykonávať štátnu službu podľa potrieb služobného úradu v ktoromkoľvek mieste na území SR alebo mimo územia SR. |
| **4.3.** Zhodnoťte vplyv na rovnosť príležitostí:  Zhodnoťte vplyv na rodovú rovnosť. | Nemá vplyv. |
| **4.4.** Zhodnoťte vplyvy na zamestnanosť.  Aké sú vplyvy na zamestnanosť ?  Ktoré skupiny zamestnancov budú ohrozené schválením predkladaného materiálu ?  Hrozí v prípade schválenia predkladaného materiálu hromadné prepúšťanie ? | Nemá vplyv. |

**DOLOŽKA ZLUČITEĽNOSTI**

**právneho predpisu s  právom Európskej únie**

**1. Predkladateľ právneho predpisu:** Ministerstvo obrany Slovenskej republiky

**2. Názov návrhu právneho predpisu:** Návrh zákona, ktorým sa mení a dopĺňa zákon č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov v znení neskorších predpisov

**3. Problematika návrhu právneho predpisu:**

a) je upravená v práve Európskej únie

- *primárnom*

- čl. 4, čl. 8, čl. 153 ods. 1 písm. c) a i) a čl. 156 Zmluvy o fungovaní Európskej únie v platnom znení, podľa ktorých Únia podporuje a dopĺňa činnosti členských štátov v oblasti sociálneho zabezpečenia a sociálnej ochrany pracovníkov, v oblasti rovnosti medzi mužmi a ženami, pokiaľ ide o rovnaké zaobchádzanie v práci.

*- sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)*

1. legislatívne akty

Smernica Rady 2010/18/EÚ z 8. marca 2010, ktorou sa vykonáva revidovaná Rámcová dohoda o rodičovskej dovolenke uzavretá medzi BUSINESSEUROPE, UEAPME, CEEP a ETUC a zrušuje smernica 96/34/ES (Ú. v. EÚ L 68, 18.3.2010);

1. nelegislatívne akty

*- sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – do 30. novembra 2009)*

Smernica Rady 96/34/ES z 3. júna 1996 o rámcovej dohode o rodičovskej dovolenke, uzavretej medzi UNICE, CEEP a ETUC v platnom znení (Mimoriadne vydanie Ú. v. EÚ kap. 5/zv. 2),

b) nie je obsiahnutá v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

a) lehota na prebratie smernice alebo lehota na implementáciu nariadenia alebo rozhodnutia

V súlade s článkom 3 smernice Rady 2010/18/EÚ z 8. marca 2010, ktorou sa vykonáva revidovaná Rámcová dohoda o rodičovskej dovolenke uzavretá medzi BUSINESSEUROPE, UEAPME, CEEP a ETUC a zrušuje smernica 96/34/ES (Ú. v. EÚ L 68, 18.3.2010), je lehota na prebratie smernice určená na 8. marca 2012.

b) lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov

Uznesením vlády Slovenskej republiky č. 588 z 8. septembra 2010 bola podpredsedovi vlády a ministrovi práce, sociálnych vecí a rodiny uložená úloha B.13 – v spolupráci s ministrom obrany a ministrom vnútra predložiť na rokovanie vlády návrh právneho predpisu, ktorým sa zabezpečí prebratie smernice Rady 2010/18/EÚ z 8. marca 2010, ktorou sa vykonáva revidovaná Rámcová dohoda o rodičovskej dovolenke uzavretá medzi BUSINESSEUROPE, UEAPME, CEEP a ETUC a zrušuje smernica 96/34/ES, do 15. decembra 2011.

c) informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie

Proti Slovenskej republike nebolo začaté žiadne konanie o porušení zmluvy podľa čl. 258 až 260 Zmluvy o fungovaní Európskej únie.

d) informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia

Smernica Rady 2010/18/EÚ z 8. marca 2010, ktorou sa vykonáva revidovaná Rámcová dohoda o rodičovskej dovolenke uzavretá medzi BUSINESSEUROPE, UEAPME, CEEP a ETUC a zrušuje smernica 96/34/ES (Ú. v. EÚ L 68, 18.3.2010) je prebratá v týchto právnych predpisoch:

– zákon č. 311/2001 Z. z. Zákonník práce v znení neskorších predpisov,

– zákon č. 400/2009 Z. z. o štátnej službe a o zmene a doplnení niektorých zákonov.

**5. Stupeň zlučiteľnosti návrhu právneho predpisu právom Európskej únie:**

Stupeň zlučiteľnosti - čiastočný

**6. Gestor a spolupracujúce rezorty:**

Ministerstvo práce, sociálnych vecí a rodiny Slovenskej republiky,

Ministerstvo obrany Slovenskej republiky,

Ministerstvo vnútra Slovenskej republiky

**Osobitná časť**

**K čl. I**

**K bodu 1**

Návrhom sa zabezpečuje, aby profesionálny vojak bezprostredne po skončení rodičovskej dovolenky nebol zaradený do zálohy pre prechodne nezaradených profesionálnych vojakov (má obligatórny charakter), ale aby bol po skončení zaradenia do neplatenej zálohy nasledujúcim dňom ustanovený do funkcie. Týmto návrhom sa zabezpečí komplexnejšie naplnenie transpozície Smernice Rady 2010/18/EÚ.

**K bodu 2**

Úprava v odsekoch 2, 3 a 5 vyplýva z poznatkov aplikačnej praxe a návrhom sa precizuje úprava osobitných podmienok výkonu štátnej služby určitých kategórií profesionálnych vojakov.

V odseku 2 sa navrhuje spôsob riešenia personálnych podmienok výkonu štátnej služby uvedenej kategórie profesionálnych vojakov, ak v dôsledku organizačnej zmeny (zrušenie funkcie alebo zmena hodnosti plánovanej na funkciu), nemôžu vykonávať doterajšiu funkciu a v mieste výkonu štátnej služby alebo v mieste ich trvalého pobytu nie je vojenský útvar, v ktorom by mohli vykonávať štátnu službu.

V odseku 3 sa navrhuje spôsob riešenia personálnych podmienok výkonu štátnej služby uvedenej kategórie profesionálnych vojakov, ak v dôsledku zrušenia vojenského útvaru, v ktorom vykonávali štátnu službu pred poskytnutím rodičovskej dovolenky, nie je v mieste ich výkonu štátnej služby alebo v mieste trvalého pobytu iný vojenský útvar, v ktorom by mohli vykonávať štátnu službu.

V odseku 4 sa v súlade so smernicou Rady 2010/18/EÚ navrhuje, aby profesionálny vojak po skončení rodičovskej dovolenky, počas ktorej je zaradený do neplatenej zálohy podľa § 63 písm. a) zákona, bol ustanovený do tej istej funkcie, do ktorej bol ustanovený pred odchodom na rodičovskú dovolenku. Iba ak táto funkcia nie je voľná, profesionálny vojak sa ustanoví do inej vhodnej funkcie podľa návrhu zákona za podmienok, ktoré pre neho nie sú menej priaznivé.

Odsek 5 ustanovuje fakultatívne oprávnenie vedúceho služobného úradu premiestniť uvedené kategórie profesionálnych vojakov za podmienok ustanovených v odseku 2 (organizačné zmeny) a v odseku 3 (zrušenie vojenského útvaru) do iného miesta výkonu štátnej služby, ktoré je najbližšie k miestu, v ktorom naposledy vykonávali štátnu službu alebo k miestu ich trvalého pobytu. Návrh zákona zároveň ustanovuje možnosť pre profesionálnych vojakov dohodnúť sa s vedúcim služobného úradu na inom riešení vzniknutej situácie.

V odseku 6 sa ustanovuje, že do konca rodičovskej dovolenky sa zachovávajú tie práva profesionálneho vojaka, na ktoré by mal nárok, ak by vykonával funkciu, do ktorej bol ustanovený pred odchodom na rodičovskú dovolenku.

**K bodu 3**

Návrh zákona umožňuje tehotnej profesionálnej vojačke alebo profesionálnemu vojakovi trvale sa starajúcemu o dieťa mladšie ako osem rokov požiadať o zmenu dĺžky služobného času a o úpravu rozvrhnutia služobného času. Vedúci služobného úradu alebo veliteľ podanej žiadosti vyhovie, ak tomu nebráni dôležitý záujem štátnej služby.

**K bodu 4**

Navrhovanou zmenou sa zabezpečí, aby nárok na príspevok na bývanie mal profesionálny vojak aj počas rodičovskej dovolenky.

**K bodu 5**

V nadväznosti na úpravu uvedenú v bode 4 [§ 172 ods. 2 písm. c)] sa v prechodnom ustanovení navrhuje, aby profesionálnemu vojakovi, ktorý čerpá rodičovskú dovolenku a ktorému z dôvodu zaradenia do neplatenej zálohy podľa právnych predpisov platných do účinnosti tohto zákona zanikol nárok na príspevok na bývanie, patril tento príspevok odo dňa účinnosti tohto zákona. Na vznik nároku na výplatu príspevku na bývanie musí profesionálny vojak v ustanovenej lehote predložiť čestné vyhlásenie podľa §171 ods. 2 zákona.

**K bodu 6**

V súlade s čl. 4 ods. 1 Legislatívnych pravidiel vlády Slovenskej republiky sa do transpozičnej prílohy dopĺňa smernica Rady 2010/18/EÚ, ktorá sa návrhom zákona preberá do právneho poriadku Slovenskej republiky.

**K čl. II**

Navrhuje sa účinnosť zákona od 1. januára 2012.

Bratislava 8. júna 2011

**Iveta Radičová, v. r.**

**predsedníčka vlády Slovenskej republiky**

**Ľubomír Galko, v. r.**

**minister obrany Slovenskej republiky**